Ниязов Келдибек
Ниязов Келдибек - сатирик жазуучу, куудул. Тянь-Шань районунун Куланак айылында 1952-жылы 8-сентябрда туулган. 1969-жылы Куланак айылындагы орто мектепти аяктаган.

1972-жылы эки жылдык эстрадалык студиядан окуп, улуттук эстрада жанрынын негиз салуучусу Чоро Кожомжаров менен иштешкен.

1989-жылы Б.Бейшеналиева атындагы Кыргыз мамлекеттик искусство институтунун маданий массалык иштер боюнча факультетин аяктаган. 

«Мыскыл жана тамаша» аттуу программанын алгачкы алып баруучусу жана уюштуруучусу болгон.

1969-жылдан Токтогул Сатылганов атындагы Кыргыз мамлекеттик филармониясында эмгектенип, эл артисттери – Эстебес Турсуналиев, Токтосун Тыныбеков, Ашыралы Айталиев, Тууганбай Абдиев, Замирбек Үсөнбаевдер менен республиканын аймагын чыгармачылык сапар менен кыдырышкан. Кыргыз эл куудулу Асанкул Шаршенов менен сахнада 30 жыл элдин эрмеги болуп, «Ооба, аксакал», «Чолпошка», «Мен даяр», «Жөн эле келдим» ж.б. чыгармалары менен журтчулукка таанылышкан. 

К.Ниязов Кыргыз ССР Жогорку Советинин Грамотасы менен сыйланып, 1992-жылы «Кыргыз Республикасынын эмгек сиңирген артисти» ардактуу наамына татыган. 2006-жылы Бишкек шаарынын «Октябрь районунун ардактуу атуулу», 2008-жылы «Чүй облусунун Сокулук районунун ардактуу атуулу» наамдарын алган. 

2006-жылдан Кыргыз Улуттук Жазуучулар союзунун мүчөсү.

Жарык көргөн китептери

Кыргыз тилинде

Асанкул куудул. – Б.: Бийиктик, 2003. – 131 б. (Б. Чотурова менен бирге).

Күлкү өмүрүндө 30 жыл: Өмүр баяндык чыгарма. – Б.: Бийиктик, 2004. – 173 б.

Колдонулган адабияттар
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. –  456 б. ISBN   978-9967-26-379-6
 Кыргыз Республикасынын жазуучулары